Fúzie – festival nielen o jazze
23. – 24. september 2011
RKC v Prievidzi, KC Bojnice

Dvojdňový festival, ktorý nesie názov Fúzie - festival nielen o jazze organizuje Regionálne kultúrne centrum v Prievidzi v zriaďovateľskej pôsobnosti Trenčianskeho samosprávneho kraja po tretí rok. Spoluorganizátormi sú Kultúrne centrum Bojnice, p.o.m., Základná umelecká škola Bojnice a Kultúrne a spoločenské stredisko, Prievidza.
 Podujatie je  zamerané nielen na vystúpenia kvalitných jazzových hudobníkov zo Slovenska a zo zahraničia, ale vytvorí priestor aj edukačnému programu vo forme workshopov a semináru, ako aj možnosť prezentovania sa regionálnych tvorcov videa a fotografie. Zameraný je na širokú verejnosť, ale v užšom zmysle by mal podchytiť najmä hudobníkov regiónu, pedagógov ZUŠ a ich žiakov. 
Fúzie 2011 prinášajú prvý deň festivalu opäť vystúpenia súborov populárnej hudby a bicích nástrojov regionálnych ZUŠ. K Prievidzi, Bojniciam a Žiaru nad Hronom sa tento rok pripája aj ZUŠ v Novákoch. Hosťom piatkového večera bude prievidzská džezová formácia Groove Dealers. 
Sprievodným podujatím 23.9. 2011 je výstava fotografií z Medzinárodného dixielandového festivalu v Banskej Bystrici, ktorú zapožičia kultúrna inštitúcia Park kultúry a oddychu Banská Bystrica a premietanie hudobných klipov a filmov regionálnych tvorcov videa a filmu.
Druhý deň festivalu sa presunie do Bojníc,  najprv do ZUŠ Bojnice, kde budú od 14.00h prebiehať hudobné workshopy  a seminár vedené poprednými džezovými hudobníkmi, ktorí zároveň aj vystúpia v hlavnom programe v Kultúrnom centre Bojnice večer o 17.00h.
Diváci sa môžu tešiť na Peter Lipa Band, ďalšími účinkujúcimi sú prievidzskému publiku známi mladí džezmeni študujúci na jazzovej akadémii v rakúskom Grazi Ľuboš Brtáň a Juraj Raši, ktorí sa predstavia vo formácii Strandard Way & Miroslav Poprádi a klavirista Klaudius Kováč , ktorý vystúpi s vynikajúcim huslistom Romanom Jánoškom.

Mgr. Magdaléna Hianiková